รมว.เกษตรฯสั่งตรวจสอบ 18 วินด์ฟาร์ม พร้อมช่วยโครงการที่มีปัญหา
"พล.อ.ฉัตรชัย สาริกัลยะ" รมว.เกษตรฯ สั่งตรวจสอบ 18 วินด์ฟาร์ม พร้อมช่วยโครงการที่มีปัญหา หากพบทำประโยชน์ให้แก่เกษตรกรโดยตรง
8 ก.พ. 2560

“พล.อ.ฉัตรชัย สาริกัลยะ” รมว.เกษตรฯ สั่งตรวจสอบ 18 วินด์ฟาร์ม พร้อมช่วยโครงการที่มีปัญหา หากพบทำประโยชน์ให้แก่เกษตรกรโดยตรง
พล.อ.ฉัตรชัย สาริกัลยะ รมว.เกษตรและสหกรณ์ เปิดเผยถึงกรณีการเช่าที่ดินสำนักงานปฏิรูปที่ดินเพื่อเกษตรกรรม (ส.ป.ก.) ทำกิจการกังหันลมผลิตไฟฟ้าว่า ได้สั่งการให้ดำเนินการตรวจสอบเอกสารสัญญาทั้งหมดของ 18 บริษัทผู้ดำเนินกิจการผลิตไฟฟ้าด้วยกังหันลมว่าถูกต้องหรือไม่ถูกต้องอย่างไร เทียบกับบริษัท เทพสถิต วินด์ ฟาร์ม จำกัด โดยทีมกฎหมายของ ส.ป.ก. และทีมกฎหมายของกระทรวงเกษตรฯ เพื่อให้เกิดความรอบคอบและทำงานทันต่อเวลา ดังนั้น ภายใน 7 วัน จะทราบผลว่าใน 18 บริษัทนั้น แต่ละบริษัทจะดำเนินการต่อไปอย่างไรและมีวิธีแก้ไขปัญหาตามขั้นตอนของกฎหมายอย่างไร
อย่างไรก็ตาม ต้องพิจารณาถึงผลกระทบที่อาจเกิดขึ้นต่อประชาชนร่วมด้วยเช่น บริษัทใดที่ผลิตให้การไฟฟ้า และจ่ายไฟให้ประชาชนได้ใช้แล้ว หากหยุดกิจการ จะมีผลกระทบอย่างไรบ้าง
ทั้งนี้ในสัปดาห์หน้าจะมีการหารือกับกระทรวงพลังงาน เพื่อไม่ให้ส่งผลกระทบต่อประชาชนเกี่ยวกับการใช้ไฟ โดยยึดถือหลักเกณฑ์การทำงานที่ถูกต้องตามกฎหมาย โดยส.ป.ก. ต้องตรวจสอบเอกสารสัญญาให้แล้วเสร็จภายในวันที่ 15 กุมภาพันธ์ 2560
โดยหลักเกณฑ์ตามสัญญาที่ทางส.ป.ก. ต้องตรวจสอบ คือ 1) จ่ายไฟให้กับทางการไฟฟ้าฝ่ายผลิตเท่านั้น 2) จ่ายค่าเช่าที่ดินให้แก่ ส.ป.ก. 3) จัดตั้งกองทุนเพื่อดูแลเกษตรกร เช่น ส่งเสริมการจ้างงาน 4) ไม่กระทบต่อสิ่งแวดล้อม ซึ่งจากการตรวจสอบเบื้องต้นพบว่า มีดำเนินการจ่ายกระแสไฟฟ้าแล้ว 3 บริษัท บริษัท เทพพนา วินด์ฟาร์ม จำกัด บริษัท ชัยภูมิ วินด์ฟาร์ม จำกัด และบริษัท วะตะแบก วินด์ จำกัด ซึ่งอยู่ในพื้นที่จังหวัดชัยภูมิ
ทั้งนี้ การตรวจสอบข้อเท็จจริงมีขั้นตอน ดังนี้ คือ
1. ตรวจสอบข้อมูลเอกสาร เช่น คำขออนุญาต เอกสารประกอบคำขออนุญาต มติ คปจ. และสัญญาเช่า
2. ตรวจลักษณะพื้นที่ที่ตั้งโครงการ
3. การดำเนินการ หรือความคืบหน้า ของผู้ประกอบการหลังจาก คปจ. มีมติอนุญาต
4. ลงพื้นที่ตรวจสอบผลประโยชน์ที่เกษตรกรได้รับ
5. วิเคราะห์ปัญหาและหาแนวทางแก้ไข
สำหรับแนวทางแก้ไขหากตรวจสอบข้อเท็จจริงแล้ว คือ 1) ยกเลิกเพิกถอน ในส่วนที่พบว่าการอนุญาตไม่เป็นตามกฎหมาย  และ 2) ภายหลังหากมีข้อเท็จจริงหรือเหตุที่ทำให้เกษตรกรได้รับประโยชน์โดยตรง คู่กรณีมีสิทธิร้องขอให้พิจารณาใหม่ได้ เพราะถือว่ามีข้อเท็จจริงเปลี่ยนแปลงไปในสาระสำคัญ  ตามมาตรา 54 วิ.ปกครอง